text: 2017 год у нашай краіне праходзіць пад зоркай Скарыны, бо ён адзначаны святкаваннем паўтысячагадовага юбілею беларускай кнігі. З кожным годам, з кожным дзесяцігоддзем мы ўсё больш выразна ўсведамляем веліч здзяйсненняў славутага палачаніна.
  Любоў да мовы, роднага краю, бацькаўшчыны прыходзіць праз веданне літаратуры, гісторыі, культуры. Цікавасць да мінулага, да сваіх каранёў, да сваёй спадчыны выклікае неабходнасць данесці яе да нашчадкаў.
  16 сакавіка ў бібліятэцы № 14 імя Ф.Багушэвіча адбылася літаратурная акцыя “Францыск Скарына: гісторыя застыла ў радках”. Чытачам і навучэнцам лінгвагуманітарнага каледжа МДЛУ супрацоўнікі бібліятэкі прапанавалі прыняць удзел у напісанні дыктоўкі на беларускай мове. Выкладчык каледжа Алесь Віктаравіч Чэчат выбраў для дыктоўкі ўрывак з эсе Ул. Караткевіча “Зямля пад белымі крыламі”, прысвечаны нашаму першадрукару Францыску Скарыне. На мерапрыемстве прысутнічалі старэйшыя чытачы нашай бібліятэкі: былы рэдактар выдавецтва “Народная асвета” Мацкевіч Леў Паўлавіч (94 гады), пісьменнік, публіцыст Гучок Яўген Сяргеевіч ды інш. Выкладчык БДУКіМ Кірыл Шык зрабіў для прысутных гістарычны экскурс-віктарыну ў мінулае беларускага кнігадрукаванння, прыгадаў цікавыя звесткі аб жыцці Францыска Скарыны. Вельмі важна, што моладзь, якая ўдзельнічала ў акцыі, зразумела: пакуль людзі цікавяцца гісторыяй, памяць пра продкаў жыве і перадаецца з пакалення ў пакаленне. Бо спадчына Скарыны мае ўсеславянскае і ўсееўрапейскае значэнне. Яго мудрыя думкі і глыбокія ідэі актуальныя і сёння.